Платини је био капитен Француске и на Европском првенству 1984. у Француској. Његов индивидуални учинак на првенству је био огроман, пошто је постигао 9 од укупно 14 голова Француске на пет утакмица. Постигао је победнички гол у уводном мечу против Данске и два хет-трика (главом и са обе ноге) против Белгије и Југославије. У драматичном финалу у Марсељу против Шпаније, Платини је постигао први гол на утакмици из слободног ударца, након велике грешке шпанског голмана Луиса Арконаде. Други гол Бруна Белона у зауставном времену је обезбедио Француској први наслов првака у репрезентативном фудбалу.